Άννα-Μισέλ Ασημακοπούλου

Η Άννα-Μισέλ Ασημακοπούλου (Νέα Υόρκη, 27 Μαρτίου 1967) είναι Ελληνίδα οικονομολόγος και νομικός, πρώην ευρωβουλευτής της Νέας Δημοκρατίας και πρώην βουλευτής Β' Αθηνών.

Βιογραφικά στοιχεία
Γεννήθηκε το 1967 στη Νέα Υόρκη, πρωτότοκη κόρη του καθηγητή πυρηνικής φυσικής Παναγιώτη Ασημακόπουλου, που καταγόταν από την Πύλο της Μεσσηνίας. Ο Ασημακόπουλος ήταν συμμαθητής στη Σχολή Αναβρύτων με τον τέως βασιλιά Κωνσταντίνο Β΄ της Ελλάδας, ο οποίος αργότερα έγινε νονός της Ασημακοπούλου μαζί με τη σύζυγό του, Άννα-Μαρία.

Τα πρώτα χρόνια της ζωής της τα έζησε στο Παλαιό Φάληρο, ενώ στη συνέχεια με την οικογένειά της εγκαταστάθηκε στα Ιωάννινα, όταν ο πατέρας της εξελέγη καθηγητής Πυρηνικής Φυσικής στο Πανεπιστήμιο Ιωαννίνων.

Σπούδασε Οικονομικά στο Bryn Mawr College της Πενσυλβάνιας στις ΗΠΑ και Νομικά με ειδίκευση στις Διεθνείς Νομικές Σχέσεις στο Πανεπιστήμιο Κορνέλ στη Νέα Υόρκη. Έλαβε περαιτέρω εξειδίκευση στη Νομική Σχολή στο Πανεπιστήμιο της Μαδρίτης και στο Institut d'Études Françaises της Αβινιόν στη Γαλλία.

Η Ασημακοπούλου εργάστηκε ως δικηγόρος στη Νέα Υόρκη, με εξειδίκευση στις χρηματοπιστωτικές συναλλαγές και το διεθνές τραπεζικό δίκαιο και εξακολουθεί να είναι μέλος του Δικηγορικού Συλλόγου Νέας Υόρκης.

Επέστρεψε στην Ελλάδα στις αρχές της δεκαετίας του 1990, όπου και διηύθυνε το μη κερδοσκοπικό Ίδρυμα ΕΓΝΑΤΙΑ ΗΠΕΙΡΟΥ, στα Ιωάννινα με αντικείμενο την Περιφερειακή Ανάπτυξη, τις Τεχνολογίες Πληροφορικής και Επικοινωνιών και τα Ευρωπαϊκά Προγράμματα. Παράλληλα, εργάστηκε ως εμπειρογνώμονας της Ευρωπαϊκής Επιτροπής για την αξιολόγηση Ευρωπαϊκών Προγραμμάτων όπως επίσης και στον ιδιωτικό τομέα σε εταιρείες συμβούλων στις Βρυξέλλες και στο Λουξεμβούργο.http://www.protothema.gr/politics/article/401694/o-adras-mou-ithele-na-me-teleiosei-politika-/

 Πολιτική σταδιοδρομία 
Ξεκίνησε να ασχολείται με τα κοινά το 2007 όταν και εξελέγη Δημοτική Σύμβουλος Ιωαννίνων με τον συνδυασμό του Νίκου Γκόντα. Κατά το διάστημα της αυτοδιοικητικής της θητείας διετέλεσε αντιδήμαρχος Ευρωπαϊκών Προγραμμάτων, εκπρόσωπος Τύπου της Δημοτικής Αρχής και αντιπρόεδρος του Δημοτικού Περιφερειακού Θεάτρου Ιωαννίνων ενώ συμμετείχε ακόμη στο Δ.Σ. της Δημοτικής Επιχείρησης Ύδρευσης και Αποχέτευσης Ιωαννίνων και εκπροσωπούσε τον Δήμο Ιωαννιτών στο Κέντρο Παραδοσιακής Βιοτεχνίας Ιωαννίνων. 

Στις βουλευτικές εκλογές του Ιουνίου 2012 εξελέγη με τη Νέα Δημοκρατία βουλευτής Ιωαννίνων, η πρώτη γυναίκα στον νομό.  Ορίστηκε το 2013 από τον τότε πρωθυπουργό Αντώνη Σαμαρά, εκπρόσωπος Τύπου της Νέας Δημοκρατίας καθώς και επικεφαλής της Επιτροπής Παραγωγής Πολιτικού Έργου Ιδεολογίας στο 9o Συνέδριο της NΔ. 

Στις εκλογές του 2015 εξελέγη βουλευτής στη Β΄ Αθηνών με τη ΝΔ. Κατά τον πρώτο χρόνο της θητείας της ως βουλευτής Β' Αθηνών διετέλεσε τομεάρχης Δημοσιονομικής Πολιτικής. Αργότερα και υπό την προεδρία του Κυριάκου Μητσοτάκη ανέλαβε καθήκοντα τομεάρχη Ανάπτυξης και Ανταγωνιστικότητας (Ιανουάριος 2016 - Νοέμβριος 2016), ενώ πρόσφατα ανέλαβε τον νέο τομέα Ψηφιακής Πολιτικής, Τηλεπικοινωνιών και Ενημέρωσης για τη ΝΔ.

Στις 25 Απριλίου του 2019 παραιτήθηκε από βουλευτής, λόγω της υποψηφιότητάς της στις ευρωεκλογές του 2019.

Η Άννα-Μισέλ Ασημακοπούλου είχε υποστηρίξει έντονα την αθωότητα του κατηγορούμενου για ασέλγεια κατά ανηλίκου Νίκου Γεωργιάδη.

Το 2024, πριν από τις ευρωεκλογές, το όνομα της Ασημακοπούλου ενεπλάκη σε υπόθεση διαρροής προσωπικών δεδομένων εκλογέων του εξωτερικού, που έφτασαν στα χέρια της Ασημακοπούλου και χρησιμοποιήθηκαν παράτυπα. Σύμφωνα με καταγγελίες, η Ασημακοπούλου φέρεται να έστειλε μη αναμενόμενα εκλογικά emails σε Έλληνες ψηφοφόρους που διαμένουν στο εξωτερικό, για τις Ευρωεκλογές και την επιστολική ψήφο, παραβιάζοντας τον κανονισμό GDPR της Ευρωπαϊκής Ένωσης.

Η Ασημακοπούλου εξήγησε σε δηλώσεις της τον τρόπο με τον οποίο έφτασαν στα χέρια της τα προσωπικά δεδομένα των εκλογέων, προερχόμενα έπειτα από αίτηση από επίσημες κομματικές πηγές της ΝΔ και από τον τότε γενικό γραμματέα Αποδήμων, αλλά και για τον ενημερωτικό και όχι εμπορικό σκοπό που τα χρησιμοποίησε μια και μοναδική φορά. Σε βάρος της κατατέθηκαν αγωγές από Έλληνες του εξωτερικού με αφορμή την υπόθεση. 

Η υπόθεση εξετάστηκε από την Αρχή Προστασίας Δεδομένων ενώ έχει ξεκινήσει και εισαγγελική έρευνα. Με απόφαση που εξέδωσε στις 27 Μαΐου 2024, η ΑΠΔΠΧ της επέβαλε πρόστιμο ύψους 40.000 ευρώ για τυπικές παραλείψεις στην ενημέρωση των υποκειμένων. Δημοσιεύματα ανέφεραν την πρόθεση της Ασημακοπούλου να προσβάλλει την απόφαση για πλημμελή αιτιολογία με αίτηση ακυρώσεως στο Συμβούλιο της Επικρατείας. Η Αρχή επέβαλε πρόστιμο ύψους 400.000 ευρώ στο υπουργείο Εσωτερικών για ελλιπή μέτρα και διαδικασίες ασφαλείας σε σχέση με τα δεδομένα των εκλογέων, ενώ ανέβαλε τη λήψη απόφασης για τη ΝΔ και το γενικό γραμματέα της, προς διερεύνηση νέων στοιχείων που προέκυψαν μετά την ακρόαση.

Παραπομπές

Εξωτερικοί σύνδεσμοι
 Επίσημη ιστοσελίδα της Άννας-Μισέλ Ασημακοπούλου

Κατηγορία:Έλληνες οικονομολόγοι
Κατηγορία:Έλληνες νομικοί
Κατηγορία:Βουλευτές εκλεγμένοι με τη Νέα Δημοκρατία
Κατηγορία:Βουλευτές Ιωαννίνων
Κατηγορία:Βουλευτές Β΄ Αθηνών
Κατηγορία:Ευρωβουλευτές εκλεγμένοι με τη Νέα Δημοκρατία
Κατηγορία:Ευρωβουλευτές της Ελλάδας εκλεγμένοι την περίοδο 2019-2024